**OPĆI UVJETI ZA UGOVORE O REVIZIJI FINANCIJSKIH IZVJEŠTAJA I UGOVORE O UVIDU U FINANCIJSKE IZVJEŠTAJE**

**UVODNE ODREDBE**

Članak 1.

Polje primjene

(1) Opći uvjeti (u nastavku: Opći uvjeti) za ugovore o reviziji financijskih izvještaja i ugovore o uvidu u financijske izvještaje primjenjuju se na revizije financijskih izvještaja i uvide u financijske izvještaje regulirane odredbama Zakona o reviziji, Uredbom (EU) br. 537/2014 Europskog parlamenta i Vijeća od 16. travnja 2014. o posebnim zahtjevima u vezi zakonske revizije subjekata od javnog interesa i stavljanju izvan snage Odluke Komisije 2005/909/EEZ (u daljnjem tekstu: Uredba 537/2014, Međunarodnim revizijskim standardima te ostalim posebnim propisima.

(2) U tekstu ovih Općih uvjeta pojmovi revizija, ugovor o reviziji, revizijski postupci i revizorsko izvješće podrazumijevaju i pojmove uvid, ugovor o uvidu, postupci uvida i izvješće o uvidu.

(3) Ovi Opći uvjeti su sastavni dio ugovora između revizorskog društva i klijenta. U slučaju nesuglasja između odredbi Općih uvjeta i ugovora o reviziji, prednost ima ugovor sklopljen između revizorskog društva i klijenta.

(4) Ako bilo koja odredba ugovora između revizorskog društva i klijenta postane djelomično li potpuno ništetna, ostale odredbe ugovora i dalje ostaju na snazi. Ništetne odredbe imaju se u skladu sa smislom i svrhom ugovora zamijeniti novim, valjanim odredbama koje u najvećoj mogućoj mjeri odgovaraju volji stranaka i svrsi ugovora.

(5) Ništetnost pojedine odredbe/odredbi ugovora o reviziji neće se smatrati razlogom za isključenje primjene Općih uvjeta.

Članak 2.

Komunikacija

(1) Komunikacija između revizorskog društva i klijenta će se odvijati, osobno, putem pošte ili ovlaštenog pružatelja poštanskih usluga, elektroničke pošte ili osobne dostave pismena.

(2) U slučaju uporabe elektroničkih sredstva komunikacije ni revizorsko društvo ni klijent se neće smatrati odgovornim za štete koje mogu nastati uporabom elektroničkih sustava komunikacije.

(3) U komunikaciji između revizorskog društva i klijenta koristi se hrvatski jezik i latinično pismo. Komunikacija između revizorskog društva i klijenta se može odvijati i na stranom jeziku pod uvjetom da niti jedna ugovorna strana ne prigovori komunikaciji na stranom jeziku. Ako bilo koja ugovorna strana istakne prigovor na komunikaciju na stranom jeziku, druga ugovorna strana je dužna, o svom trošku, osigurati komunikaciju na hrvatskom jeziku i latiničnom pismu.

(4) Komunikacija između revizorskog društva i klijenta se ostvaruje slanjem pismena na (poštansku ili email) adresu navedenu u ugovoru. Ako se u ugovoru navodi više adresa, komunikacija će se smatrati ostvarenom kada je pismeno poslano na bilo koju od adresa.

(5) Ako bilo koja ugovorna strana za vrijeme trajanja ugovora promijeni sjedište društva ili poslovnu adresu, dužna je o tome bez odgađanja obavijestiti drugu ugovornu stranu te je dužna navesti novu adresu za komunikaciju. Ako to ne učini, smatrati će se da je komunikacija ostvarena slanjem pismena na adresu navedenu u ugovoru.

(6) U slučaju istovremenog upućivanja pismena kombinacijom različitih načina komunikacije, smatrati će se da su ugovorne strane upoznate sa sadržajem pismena u trenutku kada su primile prvo pismeno, bilo kojim od navedenih kanala komunikacije.

(7) U slučaju elektroničke komunikacije, smatra se da su ugovorne strane primile elektroničku komunikaciju koja je pristigla za vrijeme trajanja radnog vremena na dan slanja te komunikacije ili najkasnije do 18 sati po lokalnom vremenu revizorskog društva, a ako je pristigla nakon toga vremena onda se smatra da je pristigla prvi sljedeći dan, pod uvjetom da je komunikacija poslana na adrese koje su navedene u ugovoru ili na adrese koje su ugovorne strane uobičajeno koristile u prijašnjoj komunikaciji.

**OBVEZE REVIZORA**

Članak 3.

Obveze revizorskog društva

(1) Revizorsko društvo se obvezuje ugovoreni posao ispuniti sukladno odredbama ugovora, Zakona o reviziji, zakonodavstvu EU, Međunarodnim revizijskim standardima ili drugim odgovarajućim propisima.

(2) Revizorsko društvo se obvezuju uložiti razumne napore ispuniti obveze preuzete ugovorom/ima o reviziji u dogovorenim rokovima. Svi rokovi navedeni u ugovoru/ima se računaju u kalendarskim danima, osim ako nije drukčije ugovoreno. Ako rok ispunjenja obveza pada na neradni dan, rok ispunjenja nastupa prvog sljedećeg radnog dana.

(3) Ako se nakon izdavanja revizorskog izvješća izmijeni propis/i koji su bili na snazi u vrijeme izdavanja revizorskog izvješća revizorsko društvo o tome nije dužno:

1. izvijestiti klijenta,
2. izraditi novo izvješće,
3. izvijestiti klijenta o tim promjenama.

Članak 4.

Produljenje, zastoj i odgoda ispunjenja obveza iz ugovora

(1) Ako se tijekom postupka revizije utvrde okolnosti, kao na primjer nesređene, neažurirane i nepotpune evidencije, nedovršene poslovne promjene i slično zbog kojih nije moguće obaviti revizorsku uslugu sukladno odredbama ugovora, Zakona o reviziji i/ili Međunarodnim revizijskim standardima i/ili drugim odgovarajućim propisima, ili ako klijent na bilo koji drugi način svojim radnjama i/ili propustima onemogućava revizorsko društvo u urednom i pravovremenom ispunjenju preuzetih obveza, revizorsko društvo može, prema najboljoj profesionalnoj procjeni odlučiti hoće li odgoditi obavljanje revizijskih postupaka, zastati sa obavljanjem revizijskih postupaka, produljiti rok za predaju revizorskog izvješća, izmijeniti vrste, opseg i/ili vrijeme planiranih revizijskih postupaka.

(2) Eventualne dodatne troškove koji nastanu zbog zastoja, odgode ili produljenja roka za predaju revizorskog izvješća snosi klijent.

**PRAVA I OBVEZE KLIJENTA**

Članak 5.

Obveze klijenta

(1) Klijent je u ispunjenju obveza iz ugovora dužan postupati u skladu s odredbama ugovora i drugim primjenjivim propisima i/ili standardima.

(2) U svrhu obavljanja revizije klijent je dužan uvijek revizorskom društvu:
- pravovremeno dati sve informacije i dokumentaciju koje imaju ili mogu imati utjecaja na financijske izvještaje ili revizorsko izvješće,

- na zahtjev revizorskog društva osigurati pristup svim osobama, računalnim programima i/ili radnom prostoru i slično ,

- na zahtjev revizorskog društva dostaviti sve informacije i/ili dokumentaciju koju revizorsko društvo zatraži od klijenta i to u roku, sadržaju, kvaliteti i obliku koji odredi revizorsko društvo.

(3) Ako se klijent ne očituje o zahtjevima iz prethodnog stavka ovog članka, ili na iste ne iznese prigovor, smatrati će se da je sa istima upoznat i da je s istima suglasan.

(4) Ako klijent nije u mogućnosti udovoljiti nekom od gore navedenih zahtjeva, dužan je o tome i o razlozima bez odgađanja obavijestiti revizorsko društvo.

(5) Klijent se obvezuje nadoknaditi sve štete koje revizorskom društvu nastanu zbog povrede obveze/a iz stavka 1. i 2. ovoga članka i obveza klijenta određenih ugovorom/ima.

Članak 6.

Komunikacija s klijentom u svezi s revizorskim izvješćem

(1) Revizorsko društvo je dužno klijentu pisano i /ili usmeno prezentirati revizorske nalaze i nacrt revizorskog izvješća. Klijent ima pravo tražiti, a revizorsko društvo je dužno klijentu dati sva potrebna pojašnjenja i obrazloženja revizorskih nalaza i nacrta revizorskog izvješća.

(2) Smatrati će se da klijent nema primjedbi na nacrt revizorskog izvješća ako ne prigovori nacrtu izvješća u razumnom roku ili u roku koji je odredilo revizorsko društvo.

Članak 7.

Dodatne usluge

(1) Ako nakon izdavanja revizorskog izvješća klijent za vlastite potrebe ili potrebe upravnih, sudskih ili drugih postupaka zahtjeva dodatne usluge revizorsko društvo i klijent o tome sklapaju zaseban ugovor, a revizorsko društvo za obavljeni posao imaju pravo na posebnu naknadu.

(2) Revizorsko društvo može odbiti sklapanje ugovora kojim se obvezuje pružiti dodatne usluge.

(3) Revizorsko društvo se neće smatrati odgovornim za štetu koju klijent ili bilo koja treća osoba pretrpi zbog uskrate pružanja dodatnih usluga.

Članak 8.

Radna dokumentacija

(1) Radna dokumentacija vlasništvo je revizorskog društva.

**ODGOVORNOST**

Članak 9.

Opće pravilo o odgovornosti

(1) Svaka ugovorna strana odgovara za štetu uzrokovanu drugoj ugovornoj strani povredom ugovorne obveze. Ugovorne strane su dužne postupati tako da ne nastane šteta.

(2) Revizorsko društvo neće odgovarati za štete počinjene običnom nepažnjom, u mjeri u kojoj je to dopušteno važećim propisima.

(3) U mjeri u kojoj to dopuštaju propisi, ugovorne strane su suglasne da najviši ukupni ugovoreni iznos naknade štete koji bi revizorsko društvo bilo obvezno isplatiti klijentu na temelju ugovorne odgovornosti za štetu ni u kome slučaju ne može biti viši od ugovorene svote pokrića za pojedini revizijski angažman iz, u trenutku nastanka štetnog događaja, važećeg ugovora o osiguranju od odgovornosti sklopljenog između revizorskog društva i osiguravajućeg društva.

(4) Na sva pitanja naknade štete koja nisu regulirana odredbama ugovora o reviziji financijskih izvještaja ili ugovora o uvidu u financijske izvještaje ili Općim uvjetima primjenjuju se odgovarajući propisi Republike Hrvatske.

**RASKID, IZMJENE UGOVORA I VIŠA SILA**

Članak 10.

Raskid ugovora

(1) Svaka ugovorna strana ima pravo sukladno odredbama ugovora raskinuti ugovor ako druga ugovorna strana ne ispunjava ili neuredno ispunjava preuzete ugovorne obveze te ako navedene propuste ne otkloni ni u naknadnom roku koji joj za to ostavi druga ugovorna strana.

(2) Obavijest o propustu u ispunjenju ugovorne obveze, kao i o namjeri raskida ugovora u slučaju neotklanjanja propusta, u za to ostavljenom roku, dostavlja se drugoj ugovornoj strani u pisanom obliku, putem email poruke ili poštom (preporučenim pismom). Naknadni rok za ispunjenje obveze počinje teći od dana primitka obavijesti.

(3) O raskidu ugovora, revizorsko društvo je dužno obavijestiti Ministarstvo financija i druge za to nadležne institucije u roku od 15 dana od datuma raskida ugovora uz detaljno obrazloženje razloga koji su doveli do raskida ugovora.

(4) U slučaju prestanka ugovora raskidom, zbog više sile ili bilog kojeg drugog razloga, revizorsko društvo ima pravo na naknadu za sve poslove koje je odradilo do trenutka prestanka ugovora.

(5) Naknada iz prethodnog stavka je dospjela u roku do 30 dana od dana primitka obračuna, a obračunati će se temeljem broja stvarno utrošenih sati rada na revizijskom angažmanu vrednovanih po jediničnoj cijeni satnice revizorskog društva za svaku skupinu zaposlenika revizorskog društva (partner, revizor, vježbenik) ili vanjskih osoba (stručnjaka) angažiranih od strane revizorskog društva na predmetnom revizijskom angažmanu.

Članak 11.

Viša sila

(1) Smatrat će se da nijedna ugovorna strana nije povrijedila ugovorenu obvezu ako je u ispunjenju te obveze spriječena nekom od okolnosti više sile koja nastupi nakon sklapanja ugovora, a prije dospjelosti ugovorne obveze.

(2) Ako bilo koja od ugovornih strana smatra da je nastupila koja od okolnosti više sile koja može utjecati na ispunjavanje njezine obveze, o tome će bez odlaganja, a najkasnije u roku od 7 dana od dana nastanka predmetnog događaja obavijestiti drugu ugovornu stranu. Pri tome ona mora navesti pojedinosti o razlozima, mogućem trajanju, vjerojatnim posljedicama toga događaja te predočiti dokaze koji potvrđuju nastup događaja. Ugovorna strana koja ne postupi sukladno navedenom, odgovorna je drugoj strani za štetu koju ova pretrpi zbog propusta slanja ovakve obavijesti. U slučaju nastupa više sile svaka ugovorna strana nastaviti će izvršavati svoje ugovorne obveze do mjere do koje je to razumno moguće bez dovođenja u povećani rizik svojeg osoblja ili imovine.

Članak 12.

Raskid ili izmjena ugovora zbog promijenjenih okolnosti

(1) Ako bi zbog izmijenjenih/izvanrednih okolnosti nastalih nakon sklapanja ugovora, a koje se nisu mogle predvidjeti u vrijeme sklapanja ugovora, ispunjenje obveze za jednu ugovornu stranu postalo pretjerano otežano ili bi joj nanijelo pretjerano veliki gubitak, ona može zahtijevati da se ugovor izmijeni ili čak i raskine sukladno odredbama Zakona o obveznim odnosima.

(2) Međutim, ugovor se neće raskinuti ako bi druga strana ponudila ili pristala da se odgovarajuće odredbe ugovora pravično izmijene.

(3) U slučaju djelomične nemogućnosti ispunjenja zbog više sile, druga strana može raskinuti Ugovor ako djelomično ispunjenje ne odgovara njezinim potrebama, inače ugovor ostaje na snazi, a druga strana ima pravo zahtijevati razmjerno smanjenje svoje obveze.

**OSTALE ODREDBE**

Članak 13.

Izmjene ugovora

(1) Ugovor o reviziji može se izmijeniti samo uz suglasnost svih ugovornih strana. Sve izmjene ugovora o moraju biti učinjene u pisanoj formi, kao aneks sklopljenog ugovora te potpisane od svih ugovornih strana.

Članak 14.

Zabrana zapošljavanja članova angažiranog tima

(1) Ugovorne strane su suglasne da klijent neće, protivno Zakonu o reviziji i drugim odgovarajućim propisima, nakon sklapanja ugovora nuditi zaposlenje ili bilo koji drugi angažman, bilo kojem članu angažiranog (revizorskog) tima na funkciju na kojoj može utjecati na financijske izvještaje klijenta.

(2) U slučaju kršenja ograničenja propisanog prethodnim stavkom, klijent će odgovarati revizorskom društvu i trećim osobama za sve štete koje zbog toga mogu nastati/ nastanu.

Članak 15.

Obrada i uporaba osobnih podataka

(1) Ugovorne strane su suglasne da se svi osobni podaci sadržani u ugovoru ili povezani s ugovorom, uključujući podatke koji se razmjenjuju u svrhu ispunjenja obveza iz ugovora koriste u mjeri u kojoj je to potrebno za izvršenje ugovornih obveza.

(2) Klijent je suglasan da se osobni podaci do kojih je revizorsko društvo došlo tijekom revizije, mogu:

a) ako je to potrebno za izvršenje ugovornih obveza dostaviti trećim osobama kao što su vanjski stručnjaci, vanjski pružatelji informatičkih usluga ili druge osobe koje su posredno ili neposredno uključene u reviziju ili uvid,

b) dostaviti nadležnim tijelima u skladu sa zakonskim propisima,

c) koristiti za slanje informacija o uslugama i aktivnostima revizorskog društva.

Članak 16.

Rješavanje sporova i mjerodavno pravo

(1) Sve sporove koji nastanu u svezi s revizijom ugovorne strane će nastojati riješiti mirnim putem.

(2) U slučaju nastanka spora jedna će ugovorna strana o tome obavijestiti drugu pisanim putem, navesti koje je njeno stajalište vezano uz spor, kao i koje rješenje predlaže te zatražiti da se spor riješi mirnim putem.

(3) Druga strana dužna je na tako izneseni prijedlog za mirno rješavanje spora odgovoriti u roku od 15 dana od dana primitka obavijesti te navesti svoje stajalište vezano uz spor. Osim ako ugovorne strane drugačije ne ugovore, vremensko razdoblje za mirno rješavanje spora biti će najduže 60 dana od dana primitka prve obavijesti kojom se traži mirno rješavanje spora.

(4) Smatrati će se da pokušaj mirnog rješavanja spora nije uspio ako jedna ugovorna strana na takav prijedlog ne odgovori u roku ili ako dogovor o rješenju spora ne bude postignut unutar roka od 60 dana.

(5) U slučaju nemogućnosti rješavanja spora mirnim putem, za rješavanje spora nadležan je stvarno i mjesno nadležan sud u Republici Hrvatskoj, osim ako ugovorne strane ne ugovore drugačije.

(6) Mjerodavno pravo za rješavanje spora je pravo Republike Hrvatske. Primjena stranog prava i nadležnost stranih sudova ili arbitraže moraju biti izričito ugovorene u pisanoj formi.

**Tekst izjave o odricanju od odgovornosti**

Svi predlošci ponuđenih Ugovora kao i tekst Općih uvjeta za ugovore o reviziji financijskih izvještaja ili ugovore o uvidu u financijske izvještaje isključivo su informativnog karaktera, te Hrvatska revizorska komora ne preuzima bilo kakvu odgovornost za eventualnu financijsku i materijalnu štetu koja može nastati njihovom upotrebom.

Hrvatska revizorska komora neće biti odgovorna za sadržaj pojedinačno sklopljenih Ugovora o revizorskim uslugama ili Općih uvjeta za ugovore o reviziji financijskih izvještaja ili ugovore o uvidu u financijske izvještaje, niti za način na koji se taj sadržaj upotrebljava.